# Akademikernes innspill til statsbudsjettet 2026 - Kunnskapsdepartementet

|  |  |  |
| --- | --- | --- |
| Forsknings- og høyere utdanningsminister  Oddmund Hoel  Kunnskapsminister  Kari Nessa Nordtun | | |
| Deres ref: . | Vår ref: JØ/HK | Dato: 27.01.2025 |

Forskning og høyere utdanning har vært en salderingspost for regjeringen de siste årene, der det har vært en uttalt målsetting å ta ned investeringene til 2019-nivå. Akademikerne er uenige i denne prioriteringen.

Det er utfordringene og mulighetene som ligger foran oss som må være styrende for investeringene i kunnskap, forskning og utvikling. De neste 20 årene skal Norge kutte nesten alle klimagassutslipp og stoppe tapet av natur. Vi skal levere gode helse- og omsorgstjenester med færre yrkesaktive i sving. Samtidig skal vi legge grunnlaget for at nye konkurransedyktige næringer kan vokse frem og møte nye sikkerhetsutfordringer. Utfordringene krever innovasjon, teknologiutvikling og økt produktivitet i offentlig og privat sektor. Økte investeringer i høy kompetanse og FoU er avgjørende for å lykkes, og forslagene til Kompetansereformutvalget må følges opp.

På Kunnskapsdepartementets område mener Akademikerne at følgende tiltak må prioriteres i budsjettet for 2026:

**Opptrappingsplan for FoU**

Draghi-rapporten slår alarm om Europas manglende konkurransekraft og innovasjonsevne sammenlignet med Kina og USA. Draghi mener at Europa må satse mer på å utvikle fremragende forskningsmiljøer og foreslår å doble det neste forsknings- og innovasjonsprogrammet i EU fra 100 til 200 mrd. euro. I Sverige og Finland trappes den offentlige forskningsinnsatsen betydelig opp. Bærekraft, verdiskaping og konkurransekraft er begrunnelsene også fra svensk og finsk side.

I regjeringsplattformen og i Langtidsplanen ligger 3 prosent-målet for norsk forskning fast. Næringslivets forskningsinnsats skal utgjøre 2 prosent av BNP, og offentlige investeringer i FoU skal utgjøre 1 prosent av BNP. Målene skal realiseres innen 2030. Dette til tross, FoU-budsjettet i Norge hatt en realnedgang i tre av de fire siste årene.

Akademikerne mener at det er avgjørende for Norges fremtidige verdiskaping og omstillingsevne at vi ikke havner bakpå. Vi må ta Draghi-rapportens advarsler på alvor og øke offentlige investeringer i FoUvesentlig, målrettet og planmessig, slik at det utløser mer private investeringer og bidrar til å møte omstillingsutfordringene Norge står overfor.

Akademikerne mener det er behov for en planmessig opptrapping av offentlige FoU-investeringer over de neste fem årene. Formålet er å styrke Norges konkurransekraft gjennom økt satsing på banebrytende nysgjerrighetsdrevet forskning, stimulere til økt FoU-innsats i næringslivet og bidra til at Stortingets mål om at tre prosent av BNP skal investeres i FoU oppnås. En stor del av veksten bør skje gjennom Forskningsrådets konkurransearenaer for å sikre høy kvalitet og nå forskningspolitiske mål som Stortinget har vedtatt. Opptrappingsplanen må også inkludere investering i infrastruktur for tungregning**.**

**Akademikerne ber regjeringen**

* **legge frem en plan for opptrapping av offentlige FoU-investeringer til 1,25 prosent av BNP over de neste fem årene**

**Styrk Forskningsrådets konkurransearenaer**

*Programkategori 07.60, Kap. 285, post 71 og 72*

Forskningspolitikken støtter opp under politikken på andre områder. Langtidsplanen for forskning og høyere utdanning har tre overordnede mål: (1) Styrket konkurransekraft og innovasjonsevne, (2) miljømessig, sosial og økonomisk bærekraft og (3) høy kvalitet og tilgjengelighet i forskning og høyere utdanning.

Målene må følges opp med finansiering. Av [NIFUs evaluering av langtidsplanen for forskning og høyere utdanning](https://www.forskningsradet.no/siteassets/om-forskningsradet/nifu-studie-av-langtidsplanen.pdf) går det frem hvor viktig Forskningsrådet er for å ivareta de politiske prioriteringene. Bevilgninger gjennom Forskningsrådet bidrar også til økt forskningskvalitet og risikoavlastning for næringslivets forskningsinvesteringer. Det er da et paradoks at Forskningsrådets andel av FoU over statsbudsjettet har sunket fra 27 prosent i 2018 til 23 prosent i 2023.[[1]](#footnote-2)

Trenden må snus. Det trengs økte bevilgninger til konkurransearenaer under Forskningsrådet for å nå målene i Langtidsplanen. Forskningsrådets andel av FoU-budsjettet bør minimum opp til 2018-nivå.

**Akademikerne ber regjeringen**

* **vesentlig øke Forskningsrådets andel av FoU-budsjettet**
* **foreslå en betydelig økning av bevilgningene til strategiske forskningsprioriteringene (kap 285, post 71) for å følge opp Langtidsplanen for forskning og høyere utdanning og fullfinansiere Retur-EU uten at dette går på bekostning av øvrige forskningssatsinger**
* **foreslå en betydelig økning av bevilgningene til langsiktig grunnleggende forskning (kap 285, post 72) for å følge opp Langtidsplanen for forskning og høyere utdanning**.

**Styrke infrastrukturen for tungregning**

*Programkategori 07.60, Kap 272, Post 50*

Kraftige datamaskiner og -systemer som kan analysere store datamengder og komplekse beregninger (tungregning), er viktig for forskning, offentlig sektor og næringslivet. Akademikerne er glad regjeringen har satt i gang et arbeid for å sikre behovet for tungregnekraft. Dette er viktig for å utnytte mulighetene KI gir, for å utvikle ny kunnskap, produkter og tjenester.

[Forskingsrådets rapport](https://www.forskningsradet.no/siteassets/publikasjoner/2024/rapport-med-vedlegg---behov-for-tungregnekraft-for-forskning-og-ki---versjon-3.pdf) om behovet for tungregnekraft for forskning og KI viser at dagens kapasitet for tungregnekraft ikke dekker dagens behov, og at gapet mellom behov og kapasitet vil fortsette å øke dersom det ikke investeres betydelig i infrastruktur. [Konseptvalgutredningen](https://www.forskningsradet.no/siteassets/publikasjoner/2025/rapport-til-kunnskapsdepartementet---konseptvalgutredning-for-tungregning-med-vedlegg-v2.pdf) anbefaler en total investering på 3,4 mrd. kroner i perioden 2026 til 2030.

**Akademikerne ber regjeringen**

* **møte investeringsbehovet for tungregnekraft i 2026 og varsle videre investeringer som en del av opptrappingsplanen for FoU (se over).**

**Høyere utdanning tilgjengelig for alle**

Alle må ha like muligheter til høyere utdanning, uavhengig av foreldres økonomi, og de må ha muligheten til å studere på heltid. Levekårsundersøkelsen 2021 viste at studenter jobber mer enn tidligere fordi studiestøtten ikke strekker til. Mange oppgir også at de er avhengige av økonomisk hjelp hjemmefra. En rapport fra Samfunnsøkonomisk analyse (2024), viser at studentene har tapt 20 prosent av kjøpekraften på 20 år.[[2]](#footnote-3) Det skaper større økonomiske forskjeller i samfunnet. Ni av ti studenter sier de må jobbe ved siden av studiene, og mange så mye at det går ut over læring og studieprogresjon. Særlig går dette utover studenter med lavere sosioøkonomisk bakgrunn. Tall fra 2023 viste at andelen unge i alderen 15-25 som ønsket å investere i høyere utdanning hadde gått ned med 7 prosentpoeng siden 2021. Dette er dårlige nyheter for norsk verdiskaping og produktivitet.

Akademikerne mener at studiestøtten må knyttes til grunnbeløpet i folketrygden, slik at studiestøtten holder tritt med den generelle prisstigningen i samfunnet. Den høye prisstigning de siste årene, spesielt på strøm, mat og bolig, understreker behovet for et slikt grep. Dette vil også gi studentene økonomisk forutsigbarhet.

Akademikerne mener studiestøtten må heves til 1,5 ganger grunnbeløpet i folketrygden, og ber regjeringen legge fram en forpliktende opptrappingsplan for å nå dette målet.

**Akademikerne ber regjeringen**

* **knytte studiestøtten til grunnbeløpet i folketrygden slik at den justeres årlig i tråd med grunnbeløpet**
* **legge fram en forpliktende opptrappingsplan med mål om å heve studiestøtten til 1,5 ganger grunnbeløpet i folketrygden**

**Studenter i utlandet**

I statsbudsjettet for 2023 ble stipendet til norske studenter i utlandet redusert. Konsekvensen er at færre har råd til å reise til utlandet for å studere. Hele 56 prosent av studentene som ikke planlegger studier i utlandet oppgir økonomisk belastning som hovedgrunn.[[3]](#footnote-4) Akademikerne mener at muligheten til å studere i utlandet må være lik for alle og ikke avhenge av om man har mulighet til å få hjelp fra foreldre eller andre. At færre studerer i utlandet er også problematisk ettersom vi mangler studieplasser på flere studier i Norge.

Studenter som studerer i utlandet påvirkes spesielt av den lave kronekursen.

Vi trenger impulser fra utlandet. Internasjonale nettverk er viktige for samarbeid mellom bedrifter og innenfor forskning. Erfaring fra utlandet gir nye perspektiver og kompetanse som er viktig for arbeidslivet og bidrar til økt innovasjon.

**Akademikerne ber regjeringen**

* **tilbakeføre stipendandelen for norske studenter i utlandet til samme nivå som i 2022**

**Studieplasser**

Akademikerne mener det er behov for å øke kapasiteten på flere studier for å dekke det framtidige kompetansebehovet både i privat og offentlig sektor. Akademikerne mener det særlig er behov for nye studieplasser innen teknologi/IKT og veterinærmedisin. For å få utdannet tilstrekkelig med leger i Norge må det også være tilstrekkelig med LIS1-stillinger, slik at ferdigutdannede leger kan starte sin spesialisering.

Flere undersøkelser peker på at virksomheter både i offentlig og privat sektor mangler IKT- og ingeniørfaglig kompetanse. Det gir utfordringer både for samfunnssikkerhet og beredskap og kan være en barriere for grønn omstilling. Satsing på forskning og utdanning må henge sammen med samfunnsoppdragene som er vedtatt av Stortinget. Dette gjelder blant annet for samfunnsoppdraget bærekraftig fôr. Her spiller veterinærer en nøkkelrolle. Per i dag er Norge avhengig av at andre land utdanner den veterinærkompetansen vi trenger. Et viktig langsiktig tiltak for å bedre den veterinærkrisen som innbyggere og næringsliv opplever mange steder i landet, er å utvide utdanningskapasiteten på veterinærstudiet ved NMBU.

Nye studieplasser må følges opp med finansiering og fullfinansieres slik at kvaliteten på forskningen og undervisningen ivaretas, og ikke gå på bekostning av eksisterende studieplasser.

**Akademikerne ber regjeringen:**

* **bevilge midler til fullfinansiering av nye studieplasser innenfor veterinærmedisin og teknologi/IKT**
* **øke antall LIS1-stillinger i takt med helsetjenestens behov for spesialister**

**Livslang læring**

NOU 2025: 1 *Felles ansvar, felles gevinst* gir 22 anbefalinger for å styrke kompetanseutviklingen i arbeidslivet. Akademikerne forutsetter at regjeringen følger opp utvalgets forslag og at det avsettes nødvendige midler til dette i statsbudsjettet for 2026.

Vi viser også til behovet for videreutdanning for lærere og lektorer. Dagens etter- og videreutdanningssystem treffer i liten grad mastergradsutdannede lærere og lektorers behov for kompetanseutvikling. De opplever å bli nedprioritert av arbeidsgiver til fordel for de med mindre utdannelse og at tilbudene ikke dekker deres behov. Mastergradsutdannede lærere og lektorer trenger også jevnlig kompetanspåfyll for å holde seg faglig oppdatert. Både fagfornyelsen og Fullføringsreformen forutsetter at de ansatte har høy og oppdatert kompetanse.

**Akademikerne ber regjeringen**

* **følge opp Kompetansereformutvalgets anbefalinger og avsette nødvendige midler**
* **sikre at lektorer i videregående opplæring får mulighet til relevant etter- og videreutdanning**

Med vennlig hilsen,  
**Akademikerne**

Lise Lyngsnes Randeberg

*Leder*

1. F4.2ab Indikatorrapporten. [figurer-og-tabeller-2023-kap-4-2.xlsx](https://view.officeapps.live.com/op/view.aspx?src=https%3A%2F%2Fwww.forskningsradet.no%2Fcontentassets%2F84ad0056d7b84e819575062f4cdfd9a9%2Ffigurer-og-tabeller-2023-kap-4-2.xlsx&wdOrigin=BROWSELINK) [↑](#footnote-ref-2)
2. [«Studiestøttens kjøpekraft» Samfunnsøkonomisk analyse](chrome-extension://efaidnbmnnnibpcajpcglclefindmkaj/https:/akademikerne.s3.amazonaws.com/attachments/R10-2024-Studiest%C3%B8ttens-kj%C3%B8pekraft.pdf) [↑](#footnote-ref-3)
3. [«Hindringer for studenters utvekslingsopphold» SSB](https://www.ssb.no/utdanning/hoyere-utdanning/artikler/hindringer-for-studenters-utvekslingsopphold) [↑](#footnote-ref-4)